62021CJ0034_RES
Zadeva C‑34/21
Hauptpersonalrat der Lehrerinnen und Lehrer beim Hessischen Kultusministerium
proti
Minister des Hessischen Kultusministeriums
(Predlog za sprejetje predhodne odločbe, ki ga je vložilo Verwaltungsgericht Wiesbaden)
Sodba Sodišča (prvi senat) z dne 30. marca 2023
„Predhodno odločanje – Varstvo osebnih podatkov – Uredba (EU) 2016/679 – Člen 88(1) in (2) – Obdelava podatkov v okviru zaposlitve – Regionalni šolski sistem – Pouk prek videokonference zaradi pandemije covida‑19 – Izvedba brez izrecne privolitve učiteljev“
Varstvo posameznikov pri obdelavi osebnih podatkov – Uredba (EU) 2016/679 – Področje uporabe – Odstopanja – Obdelava podatkov v okviru dejavnosti zunaj področja uporabe prava Unije – Dejavnost, katere namen je ohraniti nacionalno varnost ali ki spada v to kategorijo – Pojem – Dejavnost, ki se nanaša na organizacijo javnega izobraževanja – Izključitev
(Uredba Evropskega parlamenta in Sveta 2016/679, uvodna izjava 16 ter člen 2(1) in (2)(a) in (b))
(Glej točke od 32 do 37.)
Varstvo posameznikov pri obdelavi osebnih podatkov – Uredba (EU) 2016/679 – Obdelava podatkov v okviru zaposlitve – Pojem – Prenos pouka, ki ga izvajajo učitelji, ki so del javne službe, v živo prek videokonference – Vključitev
(Uredba Evropskega parlamenta in Sveta 2016/679, uvodna izjava 10 ter člena 1(2) in 88)
(Glej točke od 39 do 56.)
Varstvo posameznikov pri obdelavi osebnih podatkov – Uredba (EU) 2016/679 – Obdelava podatkov v okviru zaposlitve – Pojem podrobnejših pravil – Možnost, ki jo imajo države članice – Cilj varstva pravic in svoboščin zaposlenih v okviru obdelave njihovih osebnih podatkov – Pogoji in meje, določeni z uredbo – Nacionalni predpis, ki ne spoštuje teh pogojev in mej – Izključitev
(Uredba Evropskega parlamenta in Sveta 2016/679, uvodna izjava 10 ter člen 88(1) in (2))
(Glej točke od 58 do 75 ter točko 1 izreka.)
Varstvo posameznikov pri obdelavi osebnih podatkov – Uredba (EU) 2016/679 – Obdelava podatkov v okviru zaposlitve – Pogoji in meje, določeni z uredbo – Nacionalne določbe, ki predpisujejo prenos pouka v javnih šolah, ki ga izvajajo učitelji, v živo prek videokonference brez njihove izrecne privolitve – Nedopustnost – Posledice – Neuporaba teh določb – Meje
(člen 288, drugi odstavek, PDEU; Uredba Evropskega parlamenta in Sveta 2016/679, uvodna izjava 45 ter členi 5, 6(1), prvi pododstavek, in (3) ter 88(1) in (2))
(Glej točke od 77 do 89 in točko 2 izreka.)
Povzetek
Prenos pouka v javnih šolah v živo prek videokonference spada na področje uporabe Splošne uredbe o varstvu podatkov
Minister za izobraževanje in kulturo zvezne dežele Hessen (Nemčija) je z aktoma, sprejetima leta 2020, določil pravni in organizacijski okvir šolskega izobraževanja v obdobju pandemije covida‑19, pri čemer je bila med drugim vzpostavljena možnost, da se učenci, ki ne morejo biti prisotni v razredu, pouka udeležijo v živo prek videokonference. Za zaščito pravic učencev na področju varstva osebnih podatkov je bilo določeno, da je povezava na storitev videokonference dovoljena le s privolitvijo samih učencev ali, če so ti mladoletni, s privolitvijo njihovih staršev. Nasprotno pa privolitev zadevnih učiteljev za njihovo sodelovanje v tej storitvi ni bila predvidena.
Glavni delavski svet učiteljic in učiteljev pri ministrstvu za izobraževanje in kulturo zvezne dežele Hessen je zoper ministra, pristojnega za ta vprašanja, vložil tožbo, ker prenos pouka v živo prek videokonference, kot je bil urejen z nacionalnimi predpisi, ni bil pogojen s privolitvijo zadevnih učiteljev. Ta minister je trdil, da je obdelava osebnih podatkov, ki se izvaja pri prenosu pouka prek videokonference, zajeta z nacionalnim predpisom, tako da se lahko izvaja, ne da bi se zahtevala privolitev zadevnih učiteljev.
Upravno sodišče, ki odloča o tej zadevi, je navedlo, da v skladu z voljo zakonodajalca zvezne dežele Hessen nacionalni predpis, na podlagi katerega se izvaja obdelava osebnih podatkov učiteljev, spada v kategorijo „podrobnejših pravil“, ki jih lahko države članice v skladu s členom 88(1) Splošne uredbe o varstvu podatkov (
1
) določijo za zagotovitev varstva pravic in svoboščin zaposlenih v zvezi z obdelavo njihovih osebnih podatkov v okviru zaposlitve. (
2
) Vendar je to sodišče dvomilo o združljivosti tega predpisa z zahtevami iz člena 88(2) SUVP. (
3
) Zato je pri Sodišču vložilo predlog za sprejetje predhodne odločbe.
Sodišče je v sodbi razsodilo, da nacionalni predpis ne more biti „podrobnejše pravilo“ v smislu odstavka 1 člena 88 SUVP, če ne izpolnjuje pogojev iz odstavka 2 tega člena. Poleg tega je Sodišče pojasnilo, da je treba uporabo nacionalnih določb, sprejetih za zagotovitev varstva pravic in svoboščin zaposlenih v zvezi z obdelavo njihovih osebnih podatkov v okviru zaposlitve, zavrniti, če te določbe ne spoštujejo pogojev in meja, določenih v tem členu 88(1) in (2) SUVP, razen če zadevne določbe ne pomenijo pravno podlago za obdelavo iz drugega člena SUVP, (
4
) ki izpolnjuje zahteve iz te uredbe.
Presoja Sodišča
Sodišče je najprej ugotovilo, da obdelava osebnih podatkov učiteljev ob prenosu pouka v javnih šolah, ki ga zagotavljajo ti učitelji, v živo prek videokonference spada na stvarno področje uporabe SUVP. Nato je pojasnilo, da ta obdelava osebnih podatkov učiteljev, ki so kot zaposleni ali javni uslužbenci del javnih službi zvezne dežele Hessen, spada na osebno področje uporabe člena 88 SUVP, ki se nanaša na obdelavo osebnih podatkov zaposlenih v okviru zaposlitve.
Sodišče je na prvem mestu obravnavalo vprašanje, ali mora „podrobnejše pravilo“ v smislu odstavka 1 člena 88 SUVP izpolnjevati pogoje iz odstavka 2 tega člena. Po mnenju Sodišča je iz uporabe izraza „podrobnejše“ v členu 88(1) SUVP razvidno, da morajo imeti pravila iz te določbe normativno vsebino, ki je značilna za regulirano področje in se razlikuje od splošnih pravil te uredbe. Iz člena 88 SUVP je razvidno tudi, da odstavek 2 tega člena določa meje diskrecijske pravice držav članic, ki želijo sprejeti „podrobnejša pravila“ na podlagi odstavka 1 tega člena. Sodišče je tako na eni strani ugotovilo, da ta pravila ne smejo zgolj ponoviti določb te uredbe, ki predpisujejo pogoje za zakonitost obdelave osebnih podatkov in načela te obdelave, (
5
) ali zgolj napotiti na te pogoje in načela. Ta pravila se morajo nanašati na varstvo pravic in svoboščin zaposlenih v zvezi z obdelavo njihovih osebnih podatkov ter vključevati ustrezne in posebne ukrepe za zaščito človekovega dostojanstva, zakonitih interesov in temeljnih pravic posameznikov, na katere se nanašajo osebni podatki. Na drugi strani je treba posebno pozornost nameniti preglednosti obdelave, prenosu osebnih podatkov v povezani družbi ali skupini podjetij, ki opravljajo skupno gospodarsko dejavnost, ter sistemom spremljanja na delovnem mestu. Zato mora pravno pravilo, da bi ga bilo mogoče opredeliti kot „podrobnejše pravilo“ v smislu člena 88(1) SUVP, izpolnjevati pogoje iz odstavka 2 tega člena.
Sodišče je na drugem mestu pojasnilo posledice, ki jih je treba izpeljati iz ugotovitve nezdružljivosti zadevnih nacionalnih določb s pogoji in mejami, določenimi v členu 88(1) in (2) SUVP.
Tako je Sodišče opozorilo, da mora predložitveno sodišče, ki je edino pristojno za razlago nacionalnega prava, presoditi, ali zadevne nacionalne določbe spoštujejo pogoje in meje, določene v členu 88 SUVP. Sodišče je navedlo, da pa se zdi, da te nacionalne določbe, ki obdelavo osebnih podatkov zaposlenih pogojujejo s tem, da je ta obdelava potrebna za nekatere namene, povezane z izvajanjem delovnega razmerja, ponavljajo pogoj za splošno zakonitost, ki je določen že v SUVP, (
6
) ne da bi bilo dodano podrobnejše pravilo v smislu člena 88(1) te uredbe. Če bi predložitveno sodišče ugotovilo, da te nacionalne določbe ne spoštujejo pogojev in meja iz člena 88 SUVP, jih načeloma ne bi smelo uporabiti. V skladu z načelom primarnosti prava Unije je namreč obdelava osebnih podatkov v okviru delovnih razmerij tako v zasebnem kot javnem sektorju – kadar ni podrobnejših pravil, ki spoštujejo pogoje in meje, določene v členu 88 SUVP – neposredno urejena z določbami te uredbe.
V zvezi s tem je Sodišče navedlo, da se lahko za obdelavo osebnih podatkov, kakršna je ta v obravnavanem primeru, uporabijo druge določbe SUVP, (
7
) v skladu s katerimi je obdelava osebnih podatkov zakonita, kadar je ta obdelava potrebna za opravljanje naloge v javnem interesu ali pri izvajanju javne oblasti, dodeljene upravljavcu, oziroma za izpolnitev zakonske obveznosti, ki velja za upravljavca. V zvezi s tema primeroma zakonitosti SUVP (
8
) na eni strani določa, da mora obdelava temeljiti na pravu Unije ali pravu države članice, ki velja za upravljavca, in na drugi strani dodaja, da se namen obdelave določi v tej pravni podlagi ali pa je potreben za opravljanje naloge, ki se izvaja v javnem interesu, ali pri izvajanju javne oblasti, dodeljene upravljavcu.
Zato mora predložitveno sodišče, kadar ugotovi, da nacionalne določbe o obdelavi osebnih podatkov v okviru delovnih razmerij ne spoštujejo pogojev in meja, določenih v členu 88(1) in (2) SUVP, preveriti tudi, ali te določbe pomenijo pravno podlago za obdelavo iz drugega člena SUVP, (
9
) ki izpolnjuje zahteve iz te uredbe. Če je tako, se uporaba teh nacionalnih določb ne sme zavrniti.
(
1
)	Uredba Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL 2016, L 119, str. 1, v nadaljevanju: SUVP).
(
2
)	V skladu s členom 88(1) SUVP, ki je pomensko odprta določba, lahko države članice v zakonu ali kolektivnih pogodbah določijo podrobnejša pravila za zagotovitev varstva pravic in svoboščin v zvezi z obdelavo osebnih podatkov zaposlenih v okviru zaposlitve, zlasti za namene izvajanja pogodbe o zaposlitvi, upravljanja, načrtovanja in organizacije dela.
(
3
)	Člen 88(2) SUVP določa, da ta pravila vključujejo ustrezne in posebne ukrepe za zaščito človeškega dostojanstva, zakonitih interesov in temeljnih pravic posameznika, na katerega se nanašajo osebni podatki, s posebnim poudarkom na preglednosti obdelave, prenosu osebnih podatkov ter sistemih spremljanja na delovnem mestu.
(
4
)	Člen 6(3) SUVP
(
5
)	Navedenih v členu 6 oziroma 5 SUVP.
(
6
)	Člen 6(1), prvi pododstavek, točka (b), SUVP.
(
7
)	Člen 6(1), prvi pododstavek, točki (c) in (e) SUVP.
(
8
)	Člen 6(3) SUVP.
(
9
)	Določeno v členu 6(3) SUVP v povezavi z njeno uvodno izjavo 45.